b'\n_START_ARTICLE_\nUS Open Championship\n_START_SECTION_\nHistorie\n_START_PARAGRAPH_\nUS Open ble arrangert for f\xc3\xb8rste gang 4. oktober 1895 p\xc3\xa5 en nihullsbane p\xc3\xa5 Newport Golf Club i Rhode Island. Turneringen gikk over 36 hull p\xc3\xa5 kun \xc3\xa9n dag. Ti profesjonelle spillere og \xc3\xa9n amat\xc3\xb8r deltok. (Til sammenligning var det i 2005 s\xc3\xa5 mange som 9\xc2\xa0048 spillere som deltok i turneringen (inkludert kvalifiseringen).) Vinneren ble den 21 \xc3\xa5r gamle engelskmannen Horace Rawlins som hadde ankommet USA i januar samme \xc3\xa5r for \xc3\xa5 arbeide ved vertsklubben. Han mottok 150 dollar fra en premiepott p\xc3\xa5 325 dollar, samt en gullmedalje til en verdi av 50 dollar og, p\xc3\xa5 vegne av klubben, en pokal som ble utdelt av USGA.\n_START_SECTION_\nMassakren p\xc3\xa5 Winged Foot\n_START_PARAGRAPH_\nUS Open i 1974 er i golfhistorien kjent som \xc2\xabMassakren p\xc3\xa5 Winged Foot\xc2\xbb. Historien om dette mesterskapet begynner egentlig \xc3\xa5ret f\xc3\xb8r, i US Open p\xc3\xa5 Oakmont Country Club i 1973. Dette \xc3\xa5ret satte Johnny Miller turneringsrekord da han vant mesterskapet med en sisterunde p\xc3\xa5 63 slag \xe2\x80\x93 en rekord som enn\xc3\xa5 ikke er sl\xc3\xa5tt i US Open eller noen annen major-turnering._NEWLINE_Et \xc3\xa5r senere samlet golfeliten seg til US Open 1974 p\xc3\xa5 Winged Foot Golf Club i New York. Miller var fortsatt sportens beste spiller og hadde allerede vunnet fem turneringer s\xc3\xa5 langt i sesongen. Gary Player hadde vunnet The\xc2\xa0Masters for annen gang, med Dave Stockton og regjerende British Open-mester Tom Weiskopf to slag bak. Forventningene til lav score og nye rekorder i \xc3\xa5rets andre major var skyh\xc3\xb8ye. Men Winged Foot viste seg \xc3\xa5 v\xc3\xa6re brutal, og forventningene forsvant fort da mesterskapet begynte. Etter to dager gikk cutten p\xc3\xa5 +13 og fire spillere delte ledelsen p\xc3\xa5 +3. Da sisterunden var over sto Hale Irwin igjen som vinneren, etter fire bogeys p\xc3\xa5 siste ni og en score p\xc3\xa5 +7._NEWLINE_For publikum var det et sjokk \xc3\xa5 se golfsportens elite bli ydmyket p\xc3\xa5 Winged Foot, spesielt fordi forventningene var s\xc3\xa5 h\xc3\xb8ye. Blant episodene som aldri vil glemmes er Jack Nicklaus som puttet ut av greenen p\xc3\xa5 f\xc3\xb8rste hull, en tilskuer som kj\xc3\xb8rte en bil over samme green f\xc3\xb8r annen runde og uten \xc3\xa5 gj\xc3\xb8re synlig skade, og en tilskuer som mistet tennene da han ble truffet av en ball.\n_START_SECTION_\nRekorder\n_START_PARAGRAPH_\nDen yngste spilleren som noen gang har deltatt i turneringen er Tyrell Garth, som var 14 \xc3\xa5r i 1941. Den yngste til \xc3\xa5 vinne er John J. McDermott, som i 1911 vant i en alder av 19 \xc3\xa5r, 10 m\xc3\xa5neder og 14 dager. Den eldste var Hale Irwin, som var 45 \xc3\xa5r og 15 dager da han vant i 1990. Raymond Floyd og Ted Ray var begge 43 \xc3\xa5r gamle da de vant i henholdsvis 1986 og 1920._NEWLINE_Selv om dette er en \xc3\xa5pen turnering, noe som inneb\xc3\xa6rer at ogs\xc3\xa5 amat\xc3\xb8rer kan delta, har det bare hendt \xc3\xa5tte ganger at en amat\xc3\xb8r har vunnet. Robert Tyre Jones jr. har st\xc3\xa5tt for fire av disse seirene (1923, 1926, 1929, 1930), og av de fire andre amat\xc3\xb8rene som har vunnet var det Johnny Goodman som vant sist gang dette skjedde, i 1933._NEWLINE_I tillegg til Robert Tyre Jones\xc2\xa0jr. er det tre andre spillere som har vunnet turneringen fire ganger: Willie Anderson (1901, 1903, 1904, 1905), Ben Hogan (1948, 1950, 1951, 1953) og Jack Nicklaus (1962, 1967, 1972, 1980). Tyre Jones\xc2\xa0jr. er i tillegg blitt nummer to fire ganger, og han ble blant de fem beste hele seks \xc3\xa5r p\xc3\xa5 rad, fra 1921 til 1926._NEWLINE_Tiger Woods er det eneste som har vunnet b\xc3\xa5de US Junior Amateur (1991\xe2\x80\x931993), US Amateur (1994\xe2\x80\x931996) og US Open (2000, 2002 og 2008).\n_START_SECTION_\nKvalifisering\n_START_PARAGRAPH_\nMesterskapet er \xc3\xa5pent for profesjonelle spillere, samt amat\xc3\xb8rer som har en oppdatert USGA handicapindeks p\xc3\xa5 maks 1,4. Feltet best\xc3\xa5r av 156 spillere. Spillere f\xc3\xa5r plass i turneringen gjennom direktekvalifisering eller gjennom kvalifiseringsspill._NEWLINE_Omkring halvparten av feltet best\xc3\xa5r av spillere som er direktekvalifisert, alts\xc3\xa5 unntatt fra kvalifiseringsspill. Det er 17 forskjellige kategorier, inkludert vinnere av US Open de siste ti \xc3\xa5rene og de andre major-turneringene de siste fem \xc3\xa5rene, fjor\xc3\xa5rets 30 beste spillere fra pengelisten p\xc3\xa5 PGA-touren og de 15 beste fra Europatouren, og de 50 beste p\xc3\xa5 verdensrankingen i golf to uker f\xc3\xb8r turneringen._NEWLINE_Spillere som ikke er direktekvalifisert m\xc3\xa5 delta i kvalifiseringsspill, som g\xc3\xa5r over to deler. F\xc3\xb8rst er det lokal kvalifisering, som spilles over 18 hull p\xc3\xa5 mer enn 100 forskjellige baner i USA. Mange ledende spillere er fritatt for denne delen, og g\xc3\xa5r direkte til del\xc2\xa02 sammen med de som kvalifiserer seg fra del\xc2\xa01. Den andre delen av kvalifiseringsprosessen spilles over 36 hull p\xc3\xa5 flere baner i USA, samt en i Europa og en i Japan.'